b'\n_START_ARTICLE_\nAurinkokello\n_START_SECTION_\nRakenne ja toimintaperiaate\n_START_PARAGRAPH_\nAurinkokello tehd\xc3\xa4\xc3\xa4n yleens\xc3\xa4 vaakasuoralle pohjalle, mutta se voidaan sijoittaa my\xc3\xb6s pystysuoraan kirkon tai muun rakennuksen sein\xc3\xa4lle. Yleisimmin aurinkokello osoittaa ajan varjosta, jonka osoitin luo alustaan. Joissain aurinkokelloissa ajan osoittaa valoviiva. My\xc3\xb6s peilej\xc3\xa4 tai linssej\xc3\xa4 voidaan k\xc3\xa4ytt\xc3\xa4\xc3\xa4. Onton pallon muotoisessa aurinkokellossa varjo lankeaa l\xc3\xa4vist\xc3\xa4j\xc3\xa4tangosta ekvaattorivy\xc3\xb6n sis\xc3\xa4puolelle. Jotkin aurinkokellot ovat sylinterien tai kartioiden muotoisia._NEWLINE_Aurinkokellon osoitin eli gnomon sijoitetaan leveysasteesta riippuen eri tavoin, jotta vuoden mittaan saadaan yhdenmukainen sarja varjoja. Gnomonin ja vaakatason kulmaksi asetetaan sama kuin leveysaste, jolloin gnomon on yhdensuuntaisesti Maan akselin kanssa. Pohjois- ja etel\xc3\xa4navalla gnomon on siis pystysuorassa mutta p\xc3\xa4iv\xc3\xa4ntasaajalla vaakasuorassa._NEWLINE_Kun osoittimen luoma varjo on lyhimmill\xc3\xa4\xc3\xa4n, on keskip\xc3\xa4iv\xc3\xa4. T\xc3\xa4m\xc3\xa4n tiedon perusteella p\xc3\xa4iv\xc3\xa4 voidaan jakaa lyhyempiin jaksoihin, kuten tunteihin. Kellon alusta jaetaan yleens\xc3\xa4 12 osaan, ja kun kepin varjo liikkuu p\xc3\xa4iv\xc3\xa4n edetess\xc3\xa4 kepin ymp\xc3\xa4ri, varjo osuu j\xc3\xa4rjestyksess\xc3\xa4 jokaisen merkityn kellonajan kohdalle. N\xc3\xa4in voidaan seurata ajan kulkua. Kes\xc3\xa4ll\xc3\xa4 p\xc3\xa4iv\xc3\xa4n pidetess\xc3\xa4 my\xc3\xb6s kellon vuorokautinen k\xc3\xa4ytt\xc3\xb6aika pitenee ja talvella p\xc3\xa4iv\xc3\xa4n lyhetess\xc3\xa4 p\xc3\xa4invastoin._NEWLINE_Varhaisin tunnettu aurinkokello rakennettiin Egyptiss\xc3\xa4 noin vuonna 1500 eaa. Aurinkokello toimii vain kun Aurinko paistaa, mutta ei pilvisell\xc3\xa4 s\xc3\xa4\xc3\xa4ll\xc3\xa4. Siksi aurinkokelloa k\xc3\xa4ytettiinkin yleisimmin etel\xc3\xa4isiss\xc3\xa4 maissa, joissa p\xc3\xa4iv\xc3\xa4n pituus ei vaihtele niin paljoa kuin pohjoisessa ja joissa usein on aurinkoisempaa kuin pohjoisilla leveysasteilla._NEWLINE_Aurinkokelloa voi k\xc3\xa4ytt\xc3\xa4\xc3\xa4 my\xc3\xb6s y\xc3\xb6ll\xc3\xa4, jos Kuu on n\xc3\xa4kyviss\xc3\xa4. Avuksi tarvitaan taskulamppu ja jokin pallo, joka asetetaan kepin k\xc3\xa4rkeen. Asetutaan paikkaan, jossa sek\xc3\xa4 pallo ett\xc3\xa4 Kuu n\xc3\xa4kyv\xc3\xa4t yhtaikaa ja vierekk\xc3\xa4in. Haetaan taskulampulle paikka, josta  sen valaisema pallo ja Kuu ovat samassa vaiheessa. Taskulampun muodostama kepin varjo osoittaa nyt ajan.'